
Memoria este un element integrant al vieții omului, deoarece îi afectează 
identitatea. Nu este adevărat numai că cine nu are memorie trebuie să 
aibă picioare să reconstruiască drumul străbătut, ci şi că pierderea memo- 
riei implică dezintegrarea subiectului şi, prin aceasta, imposibilitatea de a 
răspunde la întrebarea radicală: „Tu cine eşti?” (In 8,25). Această convin- 
gere ne face să acordăm atenţie vestigiilor trecutului, garderobei memoriei, 
când ne ațintim privirea asupra viitorului omului. Este ca şi cum pentru a 
face un pas hotărât înainte ar trebui să ne luăm avânt făcând câţiva paşi 
înapoi. Fără trecut nu există viitor temporal uman. Cele trei „extaze ale 
temporalității” merg împreună. Orice om porneşte de la un proiect de vii- 
tor care este viabil doar pe baza trecutului şi se realizează în prezent. Tim- 
pul cosmic este doar domeniul timpului uman, ale cărui clipe nu sunt omo- 
gene, nici fatale. Casa omului începe cu acoperişul, pentru că, în ordinea 
practică, viitorul ca proiect, în ordinea intențională, este punctul de plecare, 
motorul existenţial, cauza cauzelor. De aceea, amintirea proiectelor, la tot 
omul, este la fel de necesară la toate nivelurile: cel personal, cel social, cel 
antropic. 

Acest cadru de înțelegere globală ne ajută să dăm sens amintirii celor 50 
de ani de la întemeierea celei care azi se numeşte Uniunea Europeană, 
care s-a născut la Capitoliul din Roma pe 25 martie 1957, o dată cu Trata- 
tele de la Roma semnate de 7 state şi limitate la domeniul economic şi la 
cel atomic. După 50 de ani statele UE sunt 27 şi totul arată că îşi vor des- 
chide porţile şi altora dacă acestea vor îndeplini condițiile cerute şi că este 
aproape ziua în care membrii UE vor coincide cu toate țările Europei geo- 
grafice. Privind înapoi, ne întâlnim cu proiectul originar, cu devierile lui, 
cu ceea ce deja s-a realizat şi cu diferite căi impracticabile. În realitate, UE, 
în prezent, se află ca într-o stare de dezorientare, uitare, în mâinile unor 
călăuze mioape, paralizată, ca în aşteptarea unor „europeni” mai buni. 
Amintirea celor 50 de ani ar trebui să fie o ocazie de întoarcere la origini, 
la rădăcini, pentru a amplifica lucrurile deja realizate şi pentru a ieşi din 
groapa în care a căzut. Europa în letargie hibernală aşteaptă glasul care să 

o trezească, să o ia de mână şi să-i spună „scoală-te şi umblă”. În loc de 
retorică, Europa viitorului are nevoie de suflet. 

Mi-am intitulat intervenţia cu trei cuvinte latine — De Europa condenda — 
care s-ar putea traduce Despre zidirea Europei. Titlul mă plasează în fața 
a trei căi pe care le-aş putea dezvolta. În primul rând, calea vergiliană. La 
începutul Eneidei poetul Vergilius aminteşte cât de mult l-a costat pe 
Aeneas întemeierea Romei şi sprijinul pentru Romana gens. Eroismul său 
este sculptat, mai bine decât în piatră, în frumosul şi profundul vers: tan- 
tae molis erat Romanam condere gentem!. Această cale a străbătut-o pas cu 
pas acest altissimo poeta?. 

O a doua cale s-ar putea numi orteghiană. Filozoful spaniol Ortega y 
Gasset în anul 1949 a ținut la Berlin, în mijlocul ruinelor încă fumegânde, 
provocate de război, o conferință intitulată De Europa, meditatio quae- 
dam, la care a participat multă lume şi a fost mult lăudată. În această 
conferință el denunța tăcerea gânditorilor europeni în ultimii 20 de ani, 
afirma despre catastrofa germană că trebuie privită cu ochii optimişti ai lui 
Heraclit şi propunea citirea oribilei tragedii ca pe un nou răsărit în istorie, 
un crepuscul cultural, nu de seară, ci de dimineaţă, ca zorii unei noi zile. 
Nu ne aflăm în fața prăbuşirii Occidentului, aşa cum o descrie Spengler, 
nici la sfârşitul fatal al unei culturi în agonie, aşa cum interpretează 
Toynbee, ci la începutul unei noi Europe, în stare să integreze diferitele 
state europene într-o identitate culturală superioară. Ortega denunță tă- 
cerea intelectualilor europeni nu numai pentru că nu au ridicat glasul, ci 
şi pentru că au colaborat cu guvernele asupritoare şi deviante. Denunţului 
îi urmează propunerea ambițioasă a unei Europe pluraliste şi integratoare, 
în care să se păstreze diferențele fiecărei națiuni şi să fie posibilă unitatea 
istorică îndrumată de rațiunea vitală. Este vorba de realizarea unei noi 
civilizații la înălțimea vremurilor. Ortega s-a simţit european şi era în 
acord cu aportul culturii germane. Unele dintre operele sale s-au publicat 
în germană înainte de a apărea în spaniolă. A anunţat că-şi va completa 
propunerea printr-o carte consacrată explicării conferinţei, dar nu a reuşit 
să o facă. Propunerea lui era rezonabilă, deşi fundamentele nu erau foarte 
solide, uitând natura şi dând întâietate istoriei. 

A treia cale este cea europeană, a umanismului creştin. Aceasta s-a năs- 
cut şi s-a dezvoltat în tradiţia culturală a Apusului. Ea este cea care propune 
construirea Europei ca misiune colectivă, începută acum mai mult de două 
milenii, însă neterminată, lucrare a tuturor, în care se aplică principiul 
călăuzitor ce împacă unitatea şi pluralitatea: „unul şi cei mulți”. Poate fi 


1 VERGILIUS, Eneida, 1,33. 
2 Cf. DANTE, Infernul, IV, 80. 
3 Ortega Y. GAssET, Meditación de Europa, Ed. Revista de Occidente, Madrid 1960. 

numită proiecţie a ființei omului, în acelaşi timp singulară şi guodammodo 
omnia. Pe de o parte, Europa este doar o parte a geografiei pământului, în 
timp ce, pe de alta, este o comunitate de invidiat, care a fost în stare să 
dezvolte o cultură pe măsura omului. De fapt, în ea se integrează diferite 
niveluri, cel al ființei, al cunoaşterii şi al averii, cel individual, cel familial 
şi cel social, cu toate componentele sale: economic, politic, istoric, ştiinţific, 
tehnic şi cultural. În centru se află valorile morale şi religioase, pentru că 
şi unele, şi altele aduc ceva absolut şi necesar. Spaţiul geografic integrează 
Europa întreagă, cu cei doi plămâni, cel latin şi cel slav, rețeaua variată de 
națiuni şi culturi, istoria multor popoare ce au locuit în această casă comună 
de-a lungul a trei milenii. Europa există deja înaintea Tratatelor de la 
Roma, însă există în măsura în care înaintează şi se reînnoieşte. Totul 
arată că vine ceasul unei fuziuni mai profunde a popoarelor şi culturilor, 
depăşindu-se barierele care mai persistă încă. Secretul stă în paradoxul 
realizării unei mai mari uniri între popoarele europene, având în acelaşi 
timp mai multă identitate pentru fiecare. Nu există contradicţie în para- 
dox, ci doar contrarietate, care este posibilă într-un subiect. 

Istoria este magistra vitae, iar omul trebuie să înveţe lecţia acestei „în- 
vățătoare” deosebite. Lecţia magistrală a erorilor secolului al XX-lea a fost 
cea a trezirii conştiinţei faptului că este mai de preț pacea decât războiul, 
unitatea națiunilor decât rivalitatea, cuceririle sau colonizările. În acest 
ceas avem nevoie de păstrarea pluralităţii din trecut a popoarelor şi cultu- 
rilor, pentru că aceasta este realitatea, şi, în acelaşi timp, de realizarea 
unităţii ce ocroteşte diferenţele. Acest echilibru dificil este posibil. Cultura 
Occidentului l-a descoperit şi a fost propus în antropologia marilor gândi- 
tori, în special de către Toma de Aquino, care este cu adevărat doctor hu- 
manitatis. El a reuşit să dezvăluie secretul omului şi rolul valorilor morale 
şi religioase, care sunt absolute“. 

Umanismele modernităţii şi ale perioadei postmoderne le-au ignorat şi 
disprețuit. Rezultatul a fost fatal. Remediul acestei situaţii este reînsufle- 
țirea, revărsarea din nou a sufletului în această Europă în agonie. Poate că 
agonia, ca luptă între contrarii, este o condiţie a lui homo viator. Toma de 
Aquino o remarca la marii gânditori — quantam angustiam patiebantur —, 


* Situaţia actuală a umanismului creştin, în complexitatea şi virtualităţile sale, a fost 
obiectul şi tema unui congres internațional ţinut la Roma, în septembrie 2003, organizat de 
cele mai mari instituţii tomiste: Academia Pontificală a Sfântului Toma şi Societatea Inter- 
națională Toma de Aquino. Actele acestui Congres au fost publicate la Roma, în trei volume 
de câteva mii de pagini fiecare. Tema umanismului creştin a fost tratată sub diferitele sale 
aspecte şi fundamentări. Cf. Umanesimo cristiano nel terzo millennio. La prospettiva di 
San Tommaso, I-III, Vatican 2004-2006. 

în timp ce filozoful spaniol Miguel de Unamuno considera că „tragedia” 
este proprie naturii creştinismului?. 

Am putea străbate această cale în cele trei momente implicate de tem- 
poralitate: viitorul, ca proiect uman, visul unei Europe pluraliste, care este 
deja veche de veacuri, şi totuşi încă adolescentă, trecutul, cu moştenirea 
lui istorică, a celor trei milenii parcurse şi, în sfârşit, situația actuală şi 
viitorul posibil cu suflet reînnoit şi recuperarea valorilor morale şi religioase, 
a căror pierdere a fost nefastă. Identitatea Europei cere urgent întoarcerea 
la umanismul integral şi la întâietatea ființei şi a proprietăţilor ei. Este 
nevoie să trezim Europa adormită, aflată în letargie, în pericol de moarte. 
Cultura creştină înculturată a fost sufletul Europei. Strigătul lui loan Paul 
al II-lea la Santiago de Compostela este cel al străjerului ce vesteşte zorii 
noii zile. 


Proiectul Europei în 1957 


La originea proiectului unei noi Europe, la Tratatele de la Roma, se afla 
realitatea sângeroasă a celor două războaie mondiale din secolul al XX-lea, 
mai ales cel de-al doilea. Niciodată omul nu s-a arătat atât de crud şi nu s-a 
înjosit atât de mult. Războiul era mondial, dar teatrul său era Europa. La 
sfârşit aveam învinşi şi nimiciți, dar aveam şi învingători îngroziți. Câte 
milioane de morți? Victoria era fără rezultat. Într-un anumit fel, cu toţii se 
simțeau umiliți. Omul modern s-a îndreptat cu mai multă sensibilitate 
spre problema răului, care îl constrânge să se confrunte cu Dumnezeu şi îi 
cere să nu se ascundă, ca şi cum nu s-ar fi întâmplat nimic pe pământ. 
Gânditorii care au stat muţi timp de 20 de ani, după spusele lui Ortega, 
acum se întrebau cum putem, după Auschwitz, să mai vorbim despre Dum- 
nezeu sau despre demnitatea omului. Mizeria condiției omului îl învăluie 
cu totul. În fața acestei situaţii dramatice, tragice, nihiliste nu putem ră- 
mâne indiferenți, trebuie să o respingem şi să evităm repetarea ei. Această 
punere în valoare a respingerii barbariei războinice şi ideologice s-a în- 
dreptat în mod radical împotriva nazismului şi a crimelor sale. Germania 
putea spune: fuimus Troes, fuit Ilion. A trebuit să treacă mai mulți ani 
pentru ca respingerea să se îndrepte şi împotriva comunismului şi a crime- 
lor sale. Rodul acestei fugi înainte s-a concretizat în Declaraţia universală 
a drepturilor omului din 10 decembrie 1948. René Cassin, ca jurist, şi 
«Jacques Maritain, ca filozof, şi-au asumat sarcina elaborării documentului, 
care a fost definit, mai întâi de către Papa Ioan al XXIII-lea, iar apoi de 


5 TOMA DE AQUINO, Summa contra Gentiles, III, 48; M. DE UNAMUNO, La agonia del cristi- 
anismo, I, Obras, Aguilar 1958, 941 ş.u. 
6 VERGILIUS, Eneida, II, 325. 

Papa loan Paul al II-lea, drept un pas important, o piatră de hotar pe dru- 
mul omenirii. Fără a fi un document perfect, a fost hotărâtor în dezvolta- 
rea unui ideal uman, pentru că a aşezat persoana ca piatră unghiulară a 
drepturilor ce-i revin oricărui om, pentru simplul fapt de a fi om. 

Tratatele ce au dat naştere noii Europe la 25 martie 1957, semnate la 
Capitoliu de către şapte state, constituie bazele acestei comunități de naţi- 
uni care se naşte. În legătură cu acest început, se cuvine să-i amintim pe 
cei trei părinți ai noii entităţi, trei oameni politici de înalt rang: francezul 
Robert Schuman, italianul Alcide De Gasperi şi germanul Konrad Adena- 
uer, cei trei experți în promovarea binelui comun, a păcii şi înțelegerii între 
europeni. Comunitatea europeană începea deja să se trezească. În 1948 
Pius al XII-lea îndemna la respectarea identității popoarelor şi la colabora- 
rea în integrarea statelor. În 1949 s-a creat Consiliul Europei, iar în 1950 
s-a constituit Comunitatea cărbunelui şi oțelului. Romanii, în luna aprilie, 
numără anii care au trecut de la întemeierea Romei, ab Urbe condita. Noua 
Europă poate adopta această expresie, având deja jumătate de veac de exis- 
tență şi dând semne de vitalitate. De la 7 a trecut îndată la 12 state şi a 
putut adopta drapelul albastru cu 12 stele, care sunt deja definitive, chiar 
dacă s-au adăugat alte state”. 


Proiectul noii Europe este ambițios 


Geografic se întinde de la Urali la Atlantic şi de la Marea Nordului, din 
Islanda, spre Mare Nostrum, spre țărmurile Mediteranei. Însă geografia 
nu este criteriul cel mai important; mai degrabă, este oscilant. Pot exista 
state la periferie, cum ar fi Turcia sau Israel, care doresc să intre în Uniune 
şi bat la porţile ei, în vreme ce Elveţia, care se află în centru, nu are inte- 
resul să facă parte din această Uniune, temându-se să nu-şi piardă ceva 
din autonomie şi din economie. 

Economia a făcut un pas uriaş prin adoptarea monedei euro, care pro- 
mite să ajungă printre primele două la nivel mondial. 

Apărarea se încredințează organizației NATO. Declarația drepturilor 
omului este punctul de referință pentru instituțiile din fiecare țară. UE nu 
înlătură suveranitatea diferitelor state. Pluralitatea este acceptată de că- 
tre toți şi trebuie respectată. Tipul de unitate cerut încă nu a ajuns la o 
formulare exactă. Există, de fapt, două atitudini: cea care pune accentul pe 
unitate fără rupturi şi cere mai mult loc pentru instituții şi cea care preferă 
pluralitatea şi, de aceea, accentuează dialogul şi flexibilitatea deciziilor. 

Naţiunile integrante şi statele respective trebuie să-şi păstreze autono- 
mia, ca şi cultura şi istoria. Regimul trebuie să fie democratic. Cetăţenii 


1 Cf. H. REUTHER, Auf allen Strassen nach Europa, Bonn 1992. 

europeni pot să circule liber şi să-şi aleagă profesia, reşedinţa, religia şi 
exercitarea acesteia. UE îşi propune să realizeze un model de promovare 
europeană care să depăşească tot ce s-a făcut până în prezent. În direcție 
negativă, se aspiră la eliminarea piedicilor libertăţii, la extirparea violen- 
ței, mai ales cea pe care o favorizează terorismul şi discriminarea între 
persoane; iar în direcție pozitivă, se aspiră la promovarea bunăstării, a 
sănătăţii, a familiei, a muncii calificate şi a realizării personalităţii. Deja 
filozoful Bacon de Verulam propunea cucerirea a ceea ce numea magnalia 
hominis ca emulaţie la magnalia Dei. Acest lucru se realizează atunci când 
avem acord între cunoaştere şi putere, între ştiinţă şi tehnică. Cheia noii 
Europe stă în colaborarea în lupta împotriva inumanului şi cucerirea unei 
educaţii şi a unei culturi cu adevărat umane. Trebuie unite cele trei tipuri 
de dezvoltare, în cele trei ordini ale umanului, cel sapienţial, cel productiv 
şi cel moral, şi afirmarea lui homo sapiens, homo faber şi homo prudens. 
Cultura este hotărâtoare pentru viitorul omului, pentru că poate fi una a 
vieții sau poate fi una a morții. 

Proiectul noii Europe este ambițios. De aceea, a fost descris ca un vis. 
Nu este interzis să visăm. În realitate, omul este un visător. Nu sunt de 
ajuns visele omului în somn. De acestea se ocupă Freud. Au mai multă 
greutate cele ale omului treaz, pe care le descrie Ernst Bloch, cele pe care 
le avem cu toții în faţa vitrinelor magazinelor sau la expoziţiile cu ultimele 
invenţii. Visele de ziuă sunt punctul de plecare pentru nou pentru a face 
posibilă noua Europă. Aceste „vise”, ca să ajungă realitate şi să nu fie sim- 
ple utopii, cer, printre alte condiţii, să fie posibile. Europa nu este posibilă 
fără europeni. Omul nou, în stare să făurească noua Europă, nu este 
omul proiectat de iluminismul kantian ce lasă deoparte natura pentru a 
ţine seama numai de libertate, nu poate fi robotul totalitarismelor şi nu 
poate fi nici produsul hazardului şi al necesităţii sau al fuziunii ştiinţei şi 
tehnici. Nu există viitor dacă nu există o ființă umană personală, verigă 
centrală în lanțul ființei. Omul pe care-l cere noua Europă nu este cel al lui 
Feuerbach, care, în loc de ființă creată, este propriul lui creator şi îşi plăs- 
muieşte zei pe măsura lui, ci omul în carne şi oase, cu trup şi suflet. Omul 
european este omul integral, imago Dei’. 

Acest viitor al proiectului noii Europe deja a început şi a făcut primii 
paşi în jumătatea de veac de existență, printre succese şi erori. Abia la 
multă vreme după ce Aeneas a ajuns în Latium, au crescut cei doi fraţi, 
Romulus şi Remus, hrăniți de lupoaică. Cu ei s-a putut întemeia Urbea. 


8 Cf. R. REMOND, „L/Europe face au défi de l’avenir”, în Culture, incroyance et foi, Fs. 
Poupard, Studium, Roma 2004, 67-80. 

9 Cf. A. LOBATO, „Los desafios al humanismo cristano”, în Culture, incroyance et foi, 
303-317. 

Ceva analog se întâmplă astăzi cu visata Europă a viitorului. Nu se poate 
duce la bun sfârşit proiectul noii Europe ignorând sau negând drumul deja 
străbătut. Trebuie să amintim itinerarul ab Urbe condita, care nu începe 
cu tratatele capitoline. Identitatea ei era deja recunoscută ca instituție 
umană în devenire. Deja este, dar aspiră să fie mai mult. Este condiția 
umană a oamenilor şi a popoarelor. De aceea, gerundivul exprimat prin 
cuvântul condenda i se potriveşte ca o mănuşă!. 


Rădăcinile Europei 


„Visul european” nu este de azi, de ieri şi nici nu poate fi realizat de un 
singur „visător”. Proiectul, mai mult sau mai puţin explicit, era deja în 
devenire. Sămânţa a căzut în brazdă de milenii. O expresie fericită de la 
începutul cărții lui Aristotel Despre suflet aseamănă rădăcinile pomului cu 
gura unui animal. Această asemănare a dat naştere, în Evul Mediu, la o 
imagine nouă a omului, descris ca „un arbore cu rădăcinile în sus”. În- 
tr-adevăr, omul are modul de a fi ca formă; aceasta este sufletul, în acelaşi 
timp formă şi spirit. Sufletul este capax entis, dat fiind că în actele sale de 
cunoaştere şi iubire se „hrăneşte” cu ființa şi proprietăţile ei, cu adevăr şi 
bine, care, în fond, sunt valorile absolute. Această deschidere către infinit 
este măsura umanului şi a limitelor lui. Foamea şi setea individului îi de- 
păşesc posibilitățile, fapt pentru care individul caută adăpost în specie. 
Este puţin ceea ce poate face un om singur, dar este minunat ceea ce poate 
face tradiţia. Ca natură, ființa omenească este cetățean al lumii şi este ne- 
pieritoare. Însă individul se realizează într-un loc şi un timp bine determi- 
nat. Tradiția este drumul lucrărilor omeneşti, făcând din mai multe una 
singură. Proiectul de viitor se realizează prin intermediul unui lanţ de in- 
divizi ce depăşeşte limitele mărginitului. Astfel a fost posibilă realizarea 
proiectului Europa. 

„Visul” de viitor este deschis. Doar a posteriori îl vom putea înțelege. De 
la înălțimea noastră, privind drumul deja parcurs, putem vedea firele tra- 
diției Europei, identificată cu cultura Occidentului. Se pot observa trei linii 
istorice convergente: una grecească, alta romană şi o a treia iudeo-creştină. 
Cele trei au apărut în culturi diferite, iar întâlnindu-se s-au unit într-una 
singură, care este Europa reală şi problematică pe care am moştenit-o. 
Europa, ca şi subiecții umani, deja este şi este pe cale de a se face. Deveni- 
rea este o condiție a realităţii ei istorice. Trecutul Europei deja s-a împlinit 
şi, fie că ne place sau nu, este aşa cum este. În realitate, acest trecut mile- 
nar ne aparține. S-ar cuveni să-i urmăm etapele, dar aici nu este posibil. 


10 Cf. W. ScHwIMMER, Der Traum Europa, Berlin 2004; R. Propi, Europe: La rêve, les 
choix, Roma 2003. 

Trebuie să ne mulțumim cu o descriere panoramică, văzută din satelit. 
Trei sunt momentele acestei abordări a istoriei trecutului Europei: nucleul 
celor patru elemente radicale, întâlnirea şi fuziunea acestora şi criza epo- 
cală a lor, începând cu Iluminismul şi până astăzi. 

Putem reduce elementele constitutive la patru: logos-ul grecesc, ius-ul 
latin, Dumnezeu care se revelează în Isus Cristos ca Eu sunt, drumul şti- 
inţei şi al tehnicii pentru stăpânirea realităţii prin reducerea la a fi măsură. 
Fiecare dintre aceste elemente se transformă în coloană de sprijin a Euro- 
pei în măsura fuziunii cu celelalte. 

Aportul grecesc nu numai că este primul, ci şi cel radical, care face posi- 
bilă întâlnirea cu celelalte. Europa în cultura greacă începe prin a fi un 
mit, trece la dezvăluirea Jogos-ului uman şi deschide poarta libertăţii. Mi- 
tul este în întregime un simbol. Europa mitică este o tânără frumoasă, 
fiica regelui Tirului. Zeus o întâlneşte pe drumul său, ca stăpân al Cosmo- 
sului, şi se îndrăgosteşte de ea. Ca să o cucerească, se preface într-un taur 
alb, o răpeşte, o urcă pe spatele său şi se aruncă în Marea Egee, lăsându-şi 
casa şi insula. Fraţii Europei o caută pe mare şi pe pământ, însă până acum 
nu au întâlnit-o. Mitul este sugestiv şi ridică multe întrebări. Cultura nu se 
mulţumeşte cu imaginea, pătrunde mai adânc şi ia calea „ființei” şi a lo- 
gos-ului. Ceea ce caută omul este adevărul, aletheia. Fiinţa umană este o 
vieţuitoare care vorbeşte, care caută logos-ul, zoon logon echon; cuvântul 
omului este glasul /ogos-ului!!. Grecia era doar o mică provincie la margi- 
nile unui mare imperiu asiatic. S-a confruntat cu acest imperiu despotic şi 
a înfăptuit eliberarea şi libertatea cetățenilor Atenei, care au adoptat de- 
mocraţia ca regim în formă umană. Alexandru cel Mare a realizat imperiul 
şi răspândirea limbii greceşti. Imperiul a fost cultural şi a mers împreună 
cu limba grecilor. Operele lui Homer au ajuns patrimoniu al omenirii; filo- 
zofii greci, începând din secolul al V-lea, sunt modele ale culturii universale. 
Europa începe în Grecia şi dezvăluie forța logos-ului şi rolul esenţial al 
inteligenței şi adevărului. Într-un anumit sens, toți suntem greci, iar binele 
omului constă în cunoaşterea şi trăirea adevărului. Mintea şi mâna sunt 
semnele deschiderii ce-l deosebeşte pe om. Aristotel, cu o doză de ironie, 
afirmă că grecul este sinteza forței şi inteligenței. Popoarele nordice sunt 
puternice, dar fără minte, cei de la Răsărit sunt inteligenţi, dar leneşi. Mo- 
delul omului grec este omul frumos şi bun, kalos kai agathos”. 

Calea romană aduce descoperirea unor noi dimensiuni ale omului în 
dimensiunea socială. Toate drumurile duc la Roma. Via Appia este cea mai 
importantă. Imperiul grec face loc celui roman prin pacte de supunere, dar 


1 Cf. A. LOBATO, Homo loquens, ESD, Bologna 1989. 
12 Cf. W. JAEGER, Paideia, La formazione dell’uomo greco, Florența 1967. 

şi cu forța. Vergilius ne dă cheia: Tu regere imperio populos, Romane, me- 
mento; ... Parcere subiectis, et debellare superbos!. Lumea romană era agri- 
colă, rurală, țărănească. Grecia învinsă a dominat din punct de vedere cul- 
tural Roma cuceritoare: Graecia capta ferum victorem cepit et artes intulit 
agresti Latio. Roma ținea seama de binele comun, de drepturi, lex natu- 
rae, de popor împreună cu senatorii, de puterea cuvântului. Pax romana 
era o cucerire. Gânditorii romani ca Cicero, Marcus Aurelius, Seneca sunt 
umanişti care dau întâietate eticii față de forță şi propun un ideal pentru 
imperiu. A fi roman era o mare cinste. Apostolul Paul face apel la Cezar 
datorită statutului său de roman: civis romanus sum. Marea Mediterană 
a ajuns să fie mare nostrum. Limba greacă conviețuieşte cu latina. Filozofia 
preferată este cea stoică, iar Urbis îşi conformează imaginea după Orbis. 

Calea iudeo-creştină. este mai adâncă. Poporul lui Abraham are un pri- 
vilegiu, cel de a fi popor al lui Dumnezeu. Dumnezeu intră în istorie prin 
intermediul oamenilor aleşi, al patriarhilor, preoţilor, profeților şi regilor. 
Magnalia Dei sunt pietrele de hotar ale acestei căi ce-l descoperă pe om ca 
subiect personal liber şi responsabil, prin simplul fapt de a fi imago Dei. 
Punctul culminant al acestei căi este faptul că Dumnezeu se face om şi îşi 
aşază cortul printre noi. Mai mult de atât nu se poate. Isus din Nazaret, 
fiul Mariei, este Mesia şi Fiul lui Dumnezeu. Aceasta este minunea minu- 
nilor, punctul culminant al istoriei. Acum totul este în vederea lui Cristos. 
Apostolii sunt trimişi în lume să vestească misterul lui Dumnezeu şi mân- 
tuirea omului. Cultura greacă şi cea romană sunt asumate pentru a duce 
vestea lumii: valorile morale şi religioase ajung să aibă întâietate, iar rădă- 
cinile arborelui uman se afundă în misterul divin. Roma a ras lerusalimul 
de pe fața pământului, dar credința a ajuns la Roma, cei doi frați, Romulus 
şi Remus, le-au făcut loc lui Petru şi Paul. Aportul iudeo-creştin este hotă- 
râtor: omul îşi găseşte locul în lanțul ființei, stăpân al lumii, fiu al lui Dum- 
nezeu. Doar pe această cale omul se descoperă ca subiect, ca ființă perso- 
nală şi familială, creat pentru iubire şi în stare să iubească. 

Cele trei căi se unesc într-una sigură: Grecia cu aportul său a slujit ves- 
tirii Cuvântului făcut trup. Părinţii capadocieni sunt asimilați în tradiția 
culturală, paideia grecească, într-un proces de osmoză ce îl are ca prim 
model pe Dionisiu. Paideia greacă elenizează cultura romană, Cicero frec- 
ventează şcoala din Atena, apoi se realizează o pătrundere a evangheliei 
printre filozofi, începând cu lustin. Roma face loc popoarelor de la margi- 
nile Imperiului. Moştenirea platonică este asimilată de gânditorii creştini 
şi expusă în mod genial de către sfântul Augustin. Mai întâi cu Constantin, 


13 VERGILIUS, Eneida, VI, 852-854. 
14 HORATIUS, Epistulae, II, 1, 156. 
15 Fap 22,26. 

iar apoi cu Carol cel Mare, societatea devine romano-creştină. Creştinis- 
mul devine plămadă culturală. 

Europa se plăsmuieşte lent prin fuziunea celor trei căi. Călugării, înce- 
pând cu sfântul Benedict, luminează, în plin Ev Mediu, vremurile întune- 
cate. Sute de mănăstiri cisterciene îl educă pe omul nou european. Rod al 
activităţii lor culturale sunt catedralele, şcolile, universitatea. Două ima- 
gini, cu ceva legendă în ele, ne ajută să înțelegem acele vremuri: sfântul 
Benedict învățându-l pe got să taie cu securea, în secolul al VI-lea, şi Domi- 
nic de Guzmân plin de bucurie când un pescar îi înapoiază uscată cartea pe 
care o purta cu sine şi care i-a căzut urcând în barcă pentru a trece pe ma- 
lul celălalt al Garonnei; reprezintă expresia a două etape în Evul Mediu: 
cea agricolă şi cea a culturii cărții. Europa se făureşte deschizând drumuri 
creştine: cruciadele pentru eliberarea Ierusalimului, pelerinajele pentru 
a-l cinsti pe Petru, drumul spre Compostela pentru a se ruga sfântului 
apostol Iacob. Europa se rupe în două când Bizanțul se desparte de Roma, 
iar mai târziu, cu Luther şi celelalte despărțiri protestante. 

Al patrulea fundament al culturii europene este ştiinţa unită cu tehnica. 
Ştiinţa, drept cunoaştere a realităţii, prin cauzele ei, este un produs gre- 
cesc înrudit cu înțelepciunea. Ştiinţa şi înțelepciunea sunt virtuţi sau însu- 
şiri intelectuale, moduri de a vedea lumea. Omul modern nu se mulţumeşte 
să contemple realitatea; aspiră la dominaţia asupra ei, punând-o în slujba 
lui. A cunoaşte înseamnă a putea. Scientia et potentia in unum coincidunt, 
afirma categoric Bacon!$. Galilei a precizat criteriul şi limitele ştiinţei mo- 
derne, reducând întreaga cunoaştere la măsura cantității. Ştiinţa porneşte 
de la experienţă, trece în experiment şi cuantificare şi poate fi comunicată. 
Lumea este o carte scrisă în limbaj matematic şi poate fi citită doar de ma- 
tematică. Tehnica este un ajutor pentru completarea simțurilor şi a avea 
experiențe şi fenomene mult mai profunde. Este mare diferența între a 
privi cerul cu ochiul liber şi cu telescoapele gigantice. Dezvoltarea ştiinţei 
şi tehnicii s-a realizat, mai ales, în Europa. Occidentul a elaborat şi a răs- 
pândit în toată lumea modelul de universitate ce dă întâietate ştiinţei şi 
tehnicii. 

În această conjunctură, cultura Occidentului intră într-o perioadă de 
criză gravă. Modernitatea a primit o moştenire foarte valoroasă, dar n-a 
ştiut să o prețuiască. Criza afectează fundamentele Occidentului creştin şi 
european. Pe măsură ce se accentuează criza, temeliile îşi pierd trăinicia: 
sunt mulţi „nebuni” care zic în inima lor că Dumnezeu nu există (cf. Ps 13,1; 
52,1) şi încearcă să demonstreze prin trei argumente: răul există, lumea 
funcționează fără El, omul este liber; logos-ul nu este aşa şi nici realitatea 


16 BACON DE VERULAM, Nova Atlantis, af. 27, Londra 1967. 

nu admite o „lectură” rațională, pentru că este „absurdă”; idealul etic şi 
religios propus ca itinerar pentru homo viator a fost inventat de stoici şi de 
teologii medievali. Succesul ştiinţei şi puterea tehnicii sunt dovada imposi- 
bilității transcendențţei şi a adevărului relativismului, al nihilismului şi al 
abolirii omului. În această criză epocală, Europa nu are unde să pună pi- 
ciorul, nu are unde să cadă moartă. 

Acestea sunt cele trei etape ale drumului european parcurs de cultura a 
două milenii de istorie. Rădăcinile creştine au ajuns adânci, însă acum stau 
în aer. Europa este în pericol. Este nevoie să-i dăm o mână de ajutor să se 
ridice din groapa neantului în care a căzut”. 


Prezentul noii Europe 


În lumina proiectului ca ghid şi a istoriei ca învățătoare a vieţii, suntem 
interpelați de gerundivul care grăbeşte zidirea. Este timpul să pornim la 
drum având în urmă 50 de ani de existență. Quid faciendum ? Ceea ce tre- 
buie făcut în mod fundamental în acest ceas se concretizează în aplicarea 
adecvată a principiului „unul şi cei mulţi”, cu ajutorul căruia atingem toate 
domeniile ființei şi ale acţiunii. Este vorba de unitatea diferitelor state 
care alcătuiesc UE şi care se identifică cu Europa, fără să-şi piardă propria 
identitate. Ca şi în cazuri analoage, ceea ce trebuie făcut are două sensuri: 
plivirea şi sădirea; înlăturarea piedicilor şi favorizarea dezvoltării europene. 
În acest caz, se aplică dilema ființei vii: ori creşte, ori moare. 

Ioan Paul al II-lea a fost pasionat de viitorul Europei cu doi plămâni, cu 
cele două puternice versiuni ale culturii creştine, cea ortodoxă şi cea cato- 
lică şi cărora le-a numit patroni, la 1 octombrie 1999: sfântul Benedict şi 
fraţii Ciril şi Metodiu, împreună cu sfintele Brigita, Ecaterina de Siena şi 
Tereza Benedicta a Crucii. A acordat atenţie constantă cauzei Europei. De 
pe înălțimile Mont Blanc-ului, aşezându-se pe catedră, a trimis mesajul în 
cele patru vânturi. Odată a făcut drumul spre Santiago şi a admirat cele- 
brul botafumeiro. La amvon a ridicat glasul şi a strigat: 


Eu, Episcopul Romei şi Păstor al Bisericii universale, de la Santiago, strig cu 
iubire către tine, veche Europă: Regăseşte-te pe tine! Fii tu însăţi! Redescope- 
ră-ți originile! Reînsufleţeşte-ţi rădăcinile! (...) Reconstruieşte-ţi unitatea 
spirituală!!8 


Misiunea de corectare a devierilor, de errata corrige, implică revizuirea 
în profunzime a căilor strâmbe ale modernităţii. Cultura iluministă se 


1 Cf. B. Monnin, Una nuova cultura per una nuova società, Roma 1989. A. LOBATO, El 
eclipse de Dios en la cultura actual, Comillas, Madrid 1992. 

18 Joan PAUL AL II-LEA, 9 nov. 1982, apud S. GRYGHEL, „Europa, ravviva le tue radici”, în 
Culture, incroyance et foi, 151-161. 

îndepărtează lent de transcendenţă. Se refugiază în antropologie, fără să 
țină seama că nu este posibil un răspuns la întrebarea despre om fără o 
ontologie şi fără o teologie. Uitarea fiinţei a lăsat filozofia pradă intemperi- 
ilor. Izgonirea metafizicii ajunge, în mod fatal, la nihilism”. 

În privinţa a ce trebuie făcut din punct de vedere pozitiv, este nevoie să 
începem cu sufletul. Prima antropologie a Occidentului este tratatul lui 
Aristotel Despre suflet, act prim şi formă a trupului. Omul nu se reduce la 
procesul de evoluţie a materiei şi a vieţii. Credinţa creştină a fost ca un 
suflet al Occidentului, pentru că a fost plămada care a transformat cultura. 
Sufletul omului, ca formă emergentă, însuflețeşte şi dă sens corporalităţii. 
Papa Benedict al XVI-lea îndeamnă la a da o viață nouă Europei şi culturii 
ei prin „revărsarea” suplimentului de suflet pe care-l căuta Bergson, ur- 
mărind izvoarele moralei şi ale religiei, tocmai cele lăsate deoparte în uni- 
versităţi, ca fiind amândouă „afaceri private”. Înțelegerea adecvată a sufle- 
tului omului a fost una dintre temele preferate de Toma la tratarea despre 
ființa umană”. Printr-o recuperare a sufletului se pot pune temeliile dialo- 
gului de amploare universală cum ar fi lex naturalis, deschiderea nous-ului 
față de adevăr, fundamentul libertății şi demnitatea ființei personale. În 
toate aceste probleme există rădăcini creştine. 

Gerundivul De Europa condenda ne întreabă despre cele două fațete ale 
realității europene, cea vie şi cea moartă ale Europei în devenire. Edifica- 
rea Europei cere o mare cantitate de elemente şi un ajutor ceresc deosebit. 
Psalmul 126 exprimă acest lucru foarte limpede: „Dacă Domnul n-ar zidi 
casa, zadarnic ar trudi cei care o zidesc”. Înseamnă că Europa viitorului 
are nevoie de Dumnezeu şi de ajutor, de oameni politici de talia întemeie- 
torilor. Europa are nevoie de europeni adevăraţi. 

Ajunsă la această „nuntă de aur”, realitatea Europei este totuşi ambi- 
guă şi, de aceea, deconcertantă. Nu putem limita noua Europă la domeniul 
economic, ştiinţific, tehnic sau politic. Proiectul trebuie să țină seama de 
aceste dimensiuni, însă trebuie să fie integral, iar acest lucru cere o antro- 
pologie care să dea un răspuns întrebării despre om şi destinul său. Ființa 
umană are o demnitate unică, anterioară şi superioară statelor. Fiecare 
stat îşi are propria istorie care trebuie respectată. UE nu vine să despoaie, 
ci să ajute fiecare națiune în parte. Când s-au împlinit 50 de ani de la De- 
clarația universală a drepturilor omului, loan Paul al II-lea invita ONU să 
mai facă un pas în următorii 50 de ani, trecând de la drepturile individului 
la domeniul drepturilor popoarelor, a căror uitare are ca urmare motive de 


1 Enciclica Fides et Ratio, nr. 45-48, descrie etapele acestei devieri a filozofiei moderne. 
2 Cf. A. LOBATO, L'anima nell'antropologia di S. Tommaso d'Aquino, Studia PUST, nr. 
28, Roma 1987. 

război?!. Această critică este un ajutor şi este valabilă pentru programul 
Europei viitoare. Două lucruri concură la fenomenul de atracție care astăzi 
menține Europa: bunăstarea şi libertatea. Însă este o Europă mutilată cea 
a comercianților, a falselor drepturi, a hegemoniei politicienilor, este un loc 
al contradicţiilor. Apoi, în vreme ce proclamă drepturi, sprijină cultura 
morții prin avort şi eutanasie, optează pentru relativism moral şi religios 
şi neagă tot ce ar fi absolut şi transcendent. De aceea este laicistă şi nu 
suportă să i se amintească de rădăcinile ei creştine. 

Noua Europă este posibilă dacă într-adevăr există europeni care să asume 
tradiția milenară şi să o ducă înainte. Misiunea care trebuie asumată este 
de proporţii: unitatea naţiunilor, a culturilor, a familiilor şi a indivizilor. În 
schimb, dacă nu-şi recapătă sufletul, Europa este asemenea cuiva care s-a 
înecat. Ca să se întoarcă la starea ei normală, este nevoie ca cineva să o 
ajute să-şi scoată apa care i-a înecat plămânii şi să-i sufle aer care să o în- 
suflețească. Noua Europă are nevoie de temelii cu valoare absolută, care 
trebuie să fie acceptate de toate statele. Cultura diferitelor națiuni cere 
cultivarea şi promovarea limbii națiunii şi a etniilor. 

Europa cu doi plămâni, a popoarelor slave, latine şi germanice, la cea 
de-a 50-a aniversare, s-a reunit la Berlin şi a semnat un document în care 
se constată impasul actual şi se propune un nou statut. În acest document 
se afirmă că 


Europa a reprezentat timp de mai multe secole o idee, o speranţă de pace şi 
înțelegere. Această speranță s-a împlinit. Unificarea europeană a făcut posibile 
pacea şi prosperitatea. A dezvoltat un sentiment comunitar şi a înlăturat ceea 
ce ne separa (...) Datorită dorinței de libertate a popoarelor din Europa Centrală 
şi de Est, divizarea nefirească a Europei aparține acum trecutului”. 


Politicienii îşi folosesc stilul retoric şi metodele pentru a acomoda realita- 
tea la punctul lor de vedere parțial. Aldo Moro spunea că retorica în politică 
înseamnă realizarea unor „echilibre instabile sau convergențe paralele”. 

Europa viitorului este o anumită utopie concretă şi necesară. Papa Be- 
nedict al XVI-lea nu a vrut să lase să treacă această aniversare fără să 
arate ce prisoseşte şi ce lipseşte în proiectul Europei în devenire. Proiectul 
Constituţiei a fost pe bună dreptate respins de doi membri ai UE. Aşa cum 
arăta deja Ioan Paul al II-lea, în Europa există o anumită „apostazie” de ea 
însăşi, ca şi cum i-ar fi ruşine de trecutul ei. A întreprins un demers demo- 
grafic care poate duce la ieşirea din istorie, nu i-a ascultat pe cetățeni, nu 
a ţinut seama de identitatea constituită de ansamblul de valori universale 


21 Cf. A. LOBATO, „Nuevos horizontes de los derechos humanos”, Angelicum (1996) 
185-216. 
2 Declaraţia de la Berlin, Prolog. 

făurit de creştinism. Aceste valori sunt sufletul bătrânului continent, sunt 
universale şi absolute, aparţin identităţii Europei. UE trebuie să recunoască 
existența naturii umane stabile şi permanente, izvor al drepturilor comune 
tuturor persoanelor şi, de asemenea, obiecția de conştiinţă față de violarea 
acestor drepturi. Creştinii ştiu că omul este prima cale pe care o străbate 
Biserica. De aceea, ei trebuie să contribuie la edificarea „unei noi Europe, 
realistă, dar nu cinică, bogată în idealuri, fără soluţii naive şi false, inspi- 
rată din adevărul peren şi dătător de viață al evangheliei”. 


23 BENEDICT AL XVI-LEA, Alocuţiune la sinodul episcopilor, 24 martie 2007. 


